Tag på gåtur med Agria og støt Dyreværnet - Hunden.dk
I Sverige har der siden 2016 været tradition for, at hundeejere samles med deres firbenede venner i foråret for at deltage i den populære gåtur, “Agria hundpromenad”, arrangeret af Agria Dyreforsikring. Gåturen fik debut i Danmark i 2018, og i år har den igen fået vokseværk, da hele seks forskellige lande afholder gåturen. Der bliver dermed tusindvis af bjæf og logrende haler, når startskuddet lyder den 25. maj kl. 11.00 i alle landene.
Gåturen er ikke kun for motionens skyld. Det er en herlig folkefest for alle typer af hunde og hundeelskere. Det er en dag med hyggeligt samvær, hvor hunde og deres ejere er fælles om at hjælpe hunde, der har det svært. Det er gratis at deltage, og hvert år donerer Agria Dyreforsikring penge til et godt formål, og i Danmark er det Dyreværnet, som i år modtager 50 kr. for hvert par - ekvipage - som deltager. Sidste år blev 200.000 kroner doneret til hundevelfærd i Danmark, Norge, Finland og Sverige. I år er Frankrig og England også med i gåturen, og derfor er forventningerne til indsamlingsresultatet høje, forklarer direktør i Agria Dyreforsikring Danmark, Tine Antvorskov, og fortsætter:
- Det er vigtigt, at vi samler rigeligt med penge ind til Dyreværnets gode formål. Der er stadig mange hunde i Danmark, der har brug for at finde nye familier, der kan give dem kærlighed og nye trygge hjem. Dyreværnet gør et flot og vigtigt arbejde for at hjælpe hunde i nød og finde det helt rigtige hjem til dem.”
Tæt på 300 mennesker deltog på gåturen i Danmark sidste år, og de fleste havde taget en firbenet følgesvend med. Tine Antvorskov opfordrer hundeejere over hele landet til at pakke en picnic-kurv og tage hunden med til gåtur. Agria sørger for hygge og god underholdning i de grønne omgivelser på Amager Fælled. Hun forventer, at gåturen får over 500 deltagere denne gang, der er i hvert fald lavet goodiebags med gaver og godbidder til de første 400.
Der vil være stande, aktiviteter og opvisninger med deltagelse fra bl.a. racespecialklubber, Dyreværnet, Dansk Kennel Klub og Danmarks civile Hundeførerforening. Udrykningsleder og adfærdsbehandler Nina Amdi fra Dyreværnet giver gode og brugbare råd om adfærd og problemløsning. Der vil være også mulighed for at stille spørgsmål og få taget billeder sammen med Nina.
Vil du vide mere om Agrias hundegåtur, eller har du allerede besluttet dig for at deltage, så kan du finde information om rute, tilmelding og aktiviteter på Agrias hjemmeside.